Méltatás

„Ebben a könyvben olyan nagyszerű receptek találhatóak, amelyekkel gyorsabban, könnyebben, és kevesebb stresszel juthatsz el a vágyott élethez. Olvasd el, és élj gazdagon!”

– David Bach kilencszeres New York Times bestselleríró, pénzügyi szakértő

„Ebben a hihetetlenül inspiráló könyven Dean Graziosi a kezünkbe adja a nagyobb boldogság, gazdagság és szabadság kulcsát. Kihagyhatatlan.”

– Brendon Burchard első számú New York Times bestselleríró, a világ vezető high-performance trénere

„Dean egy jószívű, tapasztalt vezető, aki azt akarja, hogy nyerj. Ez a könyv tele van szeretettel, energiával és nehezen megszerzett bölcsességgel, amely át fogja alakítani az életedet. Mindenkinek kötelező, aki irányítani akarja az életét.”

– Marie Forleo vállalkozó, szerző, filantróp, a MarieTV és a B-School alapítója, amelyek emberek tízmillióit inspirálják arra, hogy beindítsák vállalkozásukat, és kialakítsák maguknak azt az életet maguknak, amelyre vágynak

„Dean Graziosinak van egy különleges képessége: amit mások bonyolultan adnak elő, azt ő fogja és leegyszerűsíti egyetlen receptre, amelyet bárki követni tud.”

– Larry King díjnyertes televíziós és rádiós műsorvezető

Dean Graziosi

Szokások

leendő

milliomosoknak

A mű eredeti címe: Millionaire Success Habits – The Gateway to Wealth & Prosperity

Az eredeti mű a Growth Publishing kiadásában jelent meg, az Egyesült Államokban, 2016-ban.

Jelen fordítás a HayHouse, Inc. által az Egyesült Államokban, 2019-ben kiadott változatból készült.

www.hayhouse.com®

© Dean Graziosi, 2019

A kiadás a Folio Literary Management LLC-vel kötött megállapodás útján jött létre.

© Bioenergetic Kiadó Kft., 2021

Kiadja a Bioenergetic Kiadó Kft.

Felelős kiadó: Schneider Gábor

ISBN 978-963-291-567-8

© Fordította: Hidy Gábor

Főszerkesztő: Kajtár-Schneider Krisztina

Felelős szerkesztő: Juhász Gabriella

Borítóterv: Vancsura Olga

Minden jog fenntartva. A könyv egyetlen részét sem szabad semmilyen formában vagy módon reprodukálni vagy terjeszteni a szerzői jogok tulajdonosának írásos engedélye nélkül.

A könyv szerzője nem szolgál egészségügyi tanácsadással, és nem ír elő semmilyen technikát bármilyen testi, érzelmi vagy egészségügyi probléma kezelésére, orvosi tanácsadás nélkül. Célja pusztán az, hogy általános természetű információt szolgáljon, amely segít a szellemi, testi, és spirituális jólét elérésében. A könyvben szereplő információk alkalmazásáért a szerző és a kiadó nem vállal felelősséget.

Budapest, 2021

Tartalom

Bevezetés

1. fejezet: Eljött a változás ideje

2. fejezet: Minden szokás alapjai

3. fejezet: A bennünk élő gonosz

4. fejezet: A történeted ereje

5. fejezet: Ébreszd fel a belső hőst!

6. fejezet: Egyetlen fényes cél

7. fejezet: Bevonzás és meggyőzés

8. fejezet: Az „igen” után

9. fejezet: A boldogság ereje

10. fejezet: Gyorstrükkök a sikerhez

11. fejezet: A kihívás

Kiegészítés: Produktivitás és a teljesítés művészete

12. fejezet: Kell a „ persze” és a „dehogyis”

13. fejezet: A produktivitás legvalódibb formája, és hogy miért kell elsajátítanod

Köszönetnyilvánítás

A szerzőről

Ezt a könyvet drága barátaimnak, Tony Robbinsnak, Joe Polishnak és Dan Sullivannek ajánlom, annak a három embernek, akik hatalmas befolyást gyakoroltak az életemre, a sikeremre és a bőségemre.

Nem tudom kifejezni, hogy mennyire hálás vagyok nekik, hiszen pontosan abban a pillanatban léptek be az életembe, amikor a legnagyobb szükségem volt rájuk. De emellett szeretném ezt a könyvet az összes embernek ajánlani, aki az évek során hajlandó volt önzetlenül megosztani hihetetlen bölcsességét az új utat keresőkkel könyveken és beszédeken keresztül.

Igyekeztem magamba szívni mindent, amit hallottam, olvastam és megfigyeltem, amit megtanultam, beszivárgott a gondolataimba és a szavaimba. A gyakorlatokat, a történeteket, a recepteket és a szokásokat, amelyeket ezeken az oldalakon találsz, évtizedek próbálkozásai során tanultam, a kudarcaimból és a sikereimből. De ezeket a tapasztalatokat jelentős mértékben gazdagították mások, akik előttem jártak az úton, amiért hálás vagyok.

Ezzel az ajánlással azoknak adózom, akik nagy hatást gyakoroltak az életemre. Remélem, hogy a szolgálatodra lehetek, és könyvem befolyásolni tudja az életedet.

Bevezetés

Amikor eldöntöttem, hogy leülök megírni ezt a könyvet, és megosztom a világgal azokat az hatékonynak bizonyuló szokásokat, amelyek kiemeltek a keményen dolgozó, de nehezen boldoguló nemzedékek sorából, magasabbra, mint amiről álmodni mertem, reméltem, hogy amit mondok, hatással lesz majd azokra, akik elolvassák. De hogy őszinte legyek, azt soha nem gondoltam volna, hogy egy világszerte ismert és olvasott bestseller szerzője leszek. Miközben a két új fejezet kapcsán íródó bevezetést írom, már 300 000 eladott példányt tudhatok magam mögött, és ez a szám egyre gyorsabban növekszik. Úgyhogy ne vedd fél vállról ezt a könyvet. Ne rakd félre az első néhány fejezet után azzal, hogy majd később újra előveszed. Szívd magadba a leírtakat, és hagyd, hogy megváltoztassák a mindennapi életedet. Mielőtt elfelejteném: most még többet kapsz a pénzedért, mert két új fejezettel gazdagodott a könyv: az egyik a produktivitásról szól, a másik pedig arról, hogy tudsz nagyobb teljesítményeket elérni, mint bárki más körülötted. Eljött a te időd! Váltsd valóra az álmaidat!

1944 tavaszán emigráns szülők gyermekeként született egy fiú, akit mi csak J. P.-nek fogunk nevezni. J. P. Los Angeles szívében, nem túl kellemes környéken nőtt fel. Szülei elváltak még kétéves kora előtt, az édesanyja anyagi nehézségekkel küszködött, és kilencéves korára J. P.-nek is be kellett szállnia a mindennapi kenyérre való megkeresésébe. Újságok, cserepes növények, karácsonyi képeslapok – a fiú minden létező dolgot árult valamikor az élete során. Amikor az édesanyjuk nem tudott tovább gondoskodni J. P.-ről és a testvéréről, árvaházba kerültek.

Kamaszként, szülői felügyelet nélkül, J. P. rossz társaságba keveredett, tagja lett egy helyi bandának, és nehézségei voltak a Los Angeles-i John Marshall Gimnáziumban. Egyszer tizenegyedik osztályban az egyik tanára rajtakapta őt, hogy az órán a barátnőjével, Michelle-lel, idétlenkedtek és leveleztek. Kiállította őket az osztály elé, és ezt mondta a többieknek: „Látjátok ezt a két semmirekellőt? Tartsátok távol magatokat tőlük, mert ők semmire sem fogják vinni. Egy munkahelynek sincs szüksége ilyen alkalmazottakra.”

Az ilyen pillanatok alakítják ki a szokásainkat: a jókat is, de azokat is, amelyek hátráltatnak, amelyek nem engednek minket teljesen kibontakozni. „Semmit sem fogok elérni” – mondhatta volna magának J. P. Ehelyett ezt mondta: „A pokolba ezzel az emberrel! Majd megmutatom neki!”

Az első olyan szokást, amelynek a későbbi sikerét köszönhette, J. P. az első munkája során vette fel. Így mesélte: „Egész életemben dolgoztam, kilencéves koromtól kezdve. Tizenegy éves koromban elkezdtem újságokat kihordani, és folytattam középiskolásként is. Még egy helyi mosodában is dolgoztam, felmostam és más feladatokat is elvégeztem egy iszonyatosan szűkmarkú tulajnak. Olyan keményen dolgoztam, amennyire csak tudtam, ezért 1 dollár 25 centet kaptam óránként. A főnök egyik nap magához hívott, és azt mondta: »Tegnap este benéztem a szekrények mögé, és sehol, még a szőnyegek alatt sincs egy porszem sem! Úgy takarítasz, mintha folyamatosan ott állnék feletted.« Erre azt feleltem, hogy azért fizet, hogy takarítsak, és az a munkám, hogy megtegyek minden tőlem telhetőt. Annyira elégedett volt, hogy kaptam huszonöt cent fizetésemelést. Olyan volt ez tőle, mintha Oscar-díjat adott volna. Őszintén szólva az egyik legfontosabb leckét tanultam meg életemnek ebben az időszakában. A sikeres emberek, akár másnak dolgoznak, akár maguknak, mindig a képességeikhez mérten a legjobbat nyújtják – mintha a főnökük minden nap minden órájában ott állna fölöttük, és figyelné őket. Megtanultam, hogy ha már csinálsz valamit, akkor azt a lehető legjobban érdemes csinálnod.”

Néhányan úgy gondolhatják, hogy ezzel a hozzáállással csak ki fogják használni őket. Szerintem ez egy olyan szokás, amely a siker egyik alapköve, és amelyet mindenkinek érdemes elsajátítania. Segítségével gyakran jelentős előnyre lehet szert tenni az élet sok területén. Ebben a példában ez a szokás segített J. P.-nek elvégezni egy unalmas feladatot, amely a jövőben újabb, már szívesen végzett munkákhoz juttatta.

Mielőtt folytatnám J. P. történetét, szeretnék mesélni egy kicsit a sikerszokásokról, és arról, hogy ez a könyv hogyan segít a kialakításukban.

Mutatok majd egy technikát, amellyel elsajátíthatod ezeket a módszereket. Nem kell a feje tetejére állítanod az életedet azzal, hogy egyik napról a másikra megpróbálod megváltoztatni a szokásaidat – úgysem fog sikerülni. Azt szeretném megmutatni, hogyan tudsz alig észrevehető változtatásokat végrehajtani a mindennapi életedben azzal, hogy kigyomlálod a haszontalan dolgokat, és új szokásokat ültetsz a helyükbe, amelyek kikövezik majd a gazdasághoz és jóléthez vezető utat. Nem számít, hogy vállalkozó, üzletvezető, vezérigazgató, befektető, alkalmazott, esetleg pályakezdő vagy, aki még életében nem dolgozott. A következő fejezetekben olvasható szokások, vezérelvek és receptek kapaszkodót nyújtanak, hogy elérhesd a következő szintet.

Ugyan a könyv fő témája a pénzügyi siker, az itt tárgyalt módszerek segítséget nyújthatnak az élet számtalan más területén is, köztük a családi, baráti és romantikus kapcsolatok, spiritualitás, egészség, erőnlét, szerelem, szenvedély és meghittség megerősítésében. Nem számít, hogy mit hallottál másoktól korábban; képes vagy elérni és megérdemled az örömet, a jólétet és az elégedettséget az élet minden egyes területén!

Sokféle módszert fogok mutatni, amelyek segítenek kialakítani ezeket a szokásokat. Megosztom majd veled az általam ismert legsikeresebb emberek történeteit. Elmesélem, ők hogyan tanulták meg és alkalmazták azokat a viselkedésformákat és rutinokat, amelyek olyan hihetetlenül messzire juttatták őket az életben. Mutatok olyan gyakorlatokat, amelyek segítenek megérteni és elsajátítani az új szokásokat. És hozok majd példákat a saját életemből, amelyek reményeim szerint rávilágítanak a helyes útra.

Minderről majd később bővebben. Most térjünk vissza a barátunkhoz, aki, amikor legutóbb láttuk, nagy erőfeszítéssel és hozzáértéssel söpörte egy mosoda padlóját.

J. P. befejezte a középiskolát, de nem ment egyetemre. Ehelyett csatlakozott az amerikai haditengerészethez, és két évig a USS Hornet nevű repülőgép-hordozó hajó fedélzetén szolgált. Miután leszerelt, J. P. egyik rosszul fizető munkától a másikig vándorolt. Dolgozott többek között takarítóként, benzinkutasként és biztosítási ügynökként. Egy darabig a Redken Laboratories alkalmazottjaként tevékenykedett, ahol hamar összetűzésbe került a főnökével, és kirúgták. Egy időben azzal kereste a pénzt, hogy házról házra járt, és enciklopédiákat próbált eladni.

J. P. azt mondja, visszaemlékezve erre az időre, hogy egy másik hasznos szokást tanult meg ekkor. „Ötven ajtón kopogtattam, és mind az ötvenet rám csukták, amikor megtudták, hogy mit akarok. Meg kellett tanulnom, hogyan legyek ugyanolyan lelkes az ötvenegyedik vagy a százötvenegyedik ajtónál, mint az elsőnél.” Megtanulta elfogadni az elutasítást, odafigyelni az emberekre, és meggyőzni őket, hogy cselekedjenek. Nem volt épp egy álommunka, de közben kidolgozott egy olyan szokást, amely később nagy hasznára vált. Nem vette észre, de ez segített neki kitartóvá válni. Abban az időben a legtöbben háromnapi házról házra járás után feladták; J. P. három és fél évig csinálta.

Munkakedve ellenére J. P. fiatal felnőttként hajléktalan lett. „A húszas éveim elején oda jutottam, hogy elvesztettem az otthonomat. A feleségem nem bírta tovább az anyaságot, ezért otthagyta a két és fél éves fiunkat a karjaimban, és lelépett az összes pénzünkkel. Nemsokára kiderült, hogy három hónapja nem fizetett albérletet, amit én nem tudtam miből pótolni, így az utcára kerültünk. Éppen munkák között voltam, és egy régi autóban próbáltunk meg élni a fiammal. Emlékszem, ahogy biztattam: »Át fogjuk vészelni ezt is közösen.« Elhagyott telkekre mentem kólás és 7UP-os üvegeket gyűjteni, mert abban az időben két centet adtak egy kicsiért és ötöt egy nagyért. Amikor nincs semmi pénzed, alig futja ételre – ezek a napok teszik a legjobban próbára a férfit és az apát. Ebben a helyzetben azt tanultam, hogy amikor lent heversz a gödör alján, akkor nem tehetsz mást, csak felfelé nézni.”

Akármilyen nehezek voltak is J. P. életkörülményei, volt valamije, ami sokaknak nem adatott meg: életcélja. El akart indítani egy saját céget, és a három és fél, ajtókon kopogtatással töltött év után tudta, hogy nem akar másnak dolgozni. Nem akart senki mástól függeni.

Mindennek volt egy jelentős akadálya: J. P. nevén mindössze hétszáz dollár volt. Mindenki azt mondta neki, hogy nem tud saját céget indítani, mert hiányzik a szükséges pénz, végzettség, tapasztalat, tudás, és még sok minden más. Ismerősen hangzik? Miután végighallgatott minden tanácsot, azt tette, amit a legtöbb sikeres ember: saját magára hallgatott mindenki mással szemben, és nekivágott a vállalkozásnak. J. P. újabb sikerhez vezető szokása az volt, hogy hitt saját magában, és nem foglalkozott a vészmadarakkal. „Rettenetesen nehéz dolgom volt. Hogyan indítasz be egy céget, fizeted a számláidat, és jársz házról házra eladni a saját termékedet, amikor egy fillért sem keresel vele? Nagyon megterhelő volt. Az első két évben mindennap csődbe kellett volna mennünk, de a második év után egyszer csak volt elég pénz a hónap elején. Nemcsak arra volt elég, hogy kifizessük időben a villanyszámlát, hanem még arra is maradt, hogy rendezzük az összes tartozásunkat. Emlékszem, ahogyan felkiáltottam: »Megcsináltuk! Még mindig maradt kétezer dollárunk! Megcsináltuk! Sikeresek vagyunk!«”

J. P. képes volt arra használni a kommunikációs képességeit, hogy egyre nagyobb ugrásokkal fejlődjön a cég. Emellett megtanult egyre jobban figyelni, és megtanult olvasni a vásárlók apró jelzéseiből. „Azt hiszem, a legnagyobb tehetségem a figyelés. Ahelyett, hogy azon gondolkoznék, mit fogok válaszolni nekik, tudok arra figyelni, hogy mit mondanak valójában az emberek. Beletelt egy kis időbe, amíg ezt megtanultam, de azt hiszem, most már elég jó vagyok benne.”

Kitartással és a megfelelő szokásokkal – azzal, hogy odafigyelt, tisztában volt a saját céljaival, önmagához képest a lehető legjobban végzett minden munkát, figyelmen kívül hagyta a károgókat, és képes volt elviselni az elutasítást – J. P. nemzetközi szinten is sikerre vitte vállalkozását.

Talán hallottad már a régi mondást: „Nem az számít, hogy honnan jöttél, hanem az, hogy hová jutottál.” J. P. erre az élő bizonyíték. A semmiből jött, és mára a világ egyik leggazdagabb embere. 2015-ben a Forbes magazin mint a 234. leggazdagabb amerikait listázta, 2,8 milliárd dollár nettó vagyonnal. J. P. teljes neve John Paul DeJoria. Ő a Paul Mitchell hajápolási termékek forgalmazója, a Patrón tequila és egy tucatnyi más sikeres üzlet alapítója.

DeJoria gyakran tanácsolja a fiatal vállalkozóknak, hogy alakítsanak ki jó szokásokat, bízzanak a megérzéseikben, és vállaljanak kockázatokat. „Nem hagyhatod, hogy mások letörjenek. Mit tudnak ők? Annyiszor mondták nekem, hogy nem tudok betörni a szépségpiacra. Mindenki azt mondta, hogy túl nagy a verseny, és hogy nincs elég pénzem. Amikor elkezdtem a Patrónt, kinevettek. »Tequila? 37 dollárért? Megőrültél? Tizedennyiért tudok venni bármelyik boltban!« Szóval csak hallgass a megérzéseidre, és mindig tegyél jót valaki mással.”

John Paul DeJoria történetének minden része nagyszerű, de engem a legjobban a középiskolai tanár esete fog meg, aki azt mondta neki és a barátjának, Michelle Gilliamnek, hogy nem fogják semmire sem vinni. Hát erre alaposan rácáfoltak mindketten. John Paul egy milliárdos, aki emberek életét változtatja meg világszerte, Michelle Gilliam pedig, akit ma inkább Michelle Phillipsként ismernek, a hatvanas évekbeli folk-rock zenekar, a The Mamas & The Papas alapítója, amely több mint negyvenmillió lemezt adott el. Michelle felkutatta a tanárt John Paul ötvenedik születésnapjára. A tanár, amikor szembesült volt diákjai sikerével, csak annyit tudott mondani, hogy „ó, a fenébe”.

A jó szokások új utakat nyitnak

Tudod, inspiráló meghallgatni egy olyan történetet, mint John Paulé. Lehet ez Rocky, Rudy vagy bármelyik egyszerű ember története, aki a társadalom legalján kezdte, és felküzdötte magát a legtetejére. De akármilyen lelkesítők is ezek a történetek, hatásukra esetleg megkérdőjelezed a saját képességeidet. „Én nem vagyok John Paul, én erre nem vagyok képes. Bennem nincs meg ez az energia, én nem vagyok elég bátor” – gondolhatod. Ha így gondolkodsz, fogadd el, hogy egyáltalán nem számít a múltad. Csak az számít, hogy most hol vagy, és hová akarsz eljutni.

Muszáj elkötelezned magad, hogy eljuss oda. Ezer más dolgot csinálhatnál ahelyett, hogy ezt a könyvet olvasod. Sok esetben ezek nagy része monoton munka, amely eltompítja az érzékeidet, és még jobban odaláncol életed jelenlegi szakaszához.

Az emberek ma elfoglaltabbak, mint eddig bármikor. Szeretem a technológiát, de minden találmány, amely könnyebbé akarta tenni az életünket, csak gyorsabbá tette. Nézzünk szembe vele: a sok fejlődés mindenkit elfoglaltabbá tett. Folyamatosan e-mailek és üzenetek csipognak a zsebünkben, csak egy karnyújtásnyira vannak a legújabb alkalmazások, a közösségi hálók. Mindezek csak összezavarnak, elterelik a figyelmünket, amely megoszlik a rengeteg apró dolog között. Sokan úgy érezzük, hogy egész nap loholunk, mégsem jutunk sehova. Megnyugtatlak, ezt nem csak képzeled. Gyorsabban mész, mint eddig bármikor, de nem egy létrán mászol, hanem egy mókuskerékben pörögsz. Mielőtt próbálnád felgyorsítani a lépteidet, győződj meg arról, hogy jó irányba mész, különben hiába lépkedsz szaporábban, csak azt éred el, hogy hamarabb fogsz eltévedni. Ha kialakultak a megfelelő szokások, elkezdhetsz sprintelni, mert tudni fogod, hogy milyen irányba kell futnod. Ezeket a szokásokat egyszerűen befogadható formában fogom neked átadni, hogy később könnyen tudd őket használni. Hamarosan rá fogsz ébredni, hogyan tudod elcsitítani a zajokat az életedben, és megtalálni az utat a következő állomás felé. Lehet, hogy már próbálkoztál ezzel, és nem jártál sikerrel. Hadd mondjam el, hogy most miért lesz más.

Ahogyan John Paul, te is látni fogsz lehetőségeket számtalan apró változtatásra, amelyek később nagy hatással lesznek az életedre. Hetedikes koromban el kellett viselnem Ms. Thompson, a saját tanárom gúnyolódását, aki nem hitt bennem, mert nehezen tudtam olvasni. Butának nevezett, de arról egyikünk sem tudott, hogy diszlexiás vagyok, ezért esik nehezemre megtanulni az írás-olvasás alapjait. Egyszerűen nem értettem. De természetesen volt jó oldala a küzdelmeimnek és még Ms. Thompson viselkedésének is. Valójában a későbbiekben sok hasznom származott az akkori nehézségeimből. Szeretnék is egyet kiemelni, ami neked is hasznos lehet.

Mivel nem tudtam úgy elolvasni és megérteni az írott szöveget, mint a többiek, kénytelen voltam kifejleszteni egy új képességet. Emiatt a hátrány miatt megtanultam képek és hallás után tanulni, és létrehozni könnyen követhető recepteket a sikerhez. Egy receptet pedig jóval gyorsabban lehet követni, mint rájönni valamire magadtól, pusztán próbálkozás útján.

A receptekkel időt nyersz

A megfelelő receptek gyorsan sikerhez juttathatnak. Ha el szeretnéd készíteni a barátaidnak a kedvenc olasz éttermed ínycsiklandó spagettijét, ahhoz sokféleképpen hozzáállhatsz. Elmehetsz Olaszországba, és hónapokon keresztül tanulmányozhatod a helyi ételek elkészítésének művészetét. Meglátogathatod az Amerikai Kulináris intézetet a New York-i Hyde Parkban, ahol pár év után papírt kaphatsz arról, hogy ismered az olasz konyhát. Próbálkozhatsz tucatnyi recepttel egymás után, míg végül megtalálod a titkos összetevőket.

Vagy megvárhatod, amíg egy vasárnap a séf végez egy tizenkét órás műszakkal, és amikor fáradtan az autója felé lépked, odamehetsz hozzá, és megszólíthatod: „Uram, imádom a húsgolyós spagettit, amit készít. Nem vagyok szakács, és soha nem leszünk versenytársak. Pusztán szeretném átadni ugyanezt az élményt a családomnak, és, őszintén szólva, nem szeretnék több időt vesztegetni. Felajánlhatok száz dollárt a receptért?”

Ezután hazamehetsz és készíthetsz egy spagettit pont úgy, ahogyan a séf. És mindezt még aznap, mert megszerezted a receptet.

Ebben a könyvben is receptek vannak, na persze másmilyenek. Ennyi a titkom: recepteket készítek, amelyek meghozzák a kívánt eredményt, ráadásul gyorsan. Biztosan többmillió módon el lehet érni a sikert. Valószínűleg olvastál életviteli könyveket, talán jártál is ezzel foglalkozó szemináriumokon, eseményeken. De az üzenetük nem ragadt meg úgy benned, ahogy akartad – ezért fordultál az én könyvemhez. Döntésedet nagyra becsülöm, és a lehető legkomolyabban veszem.

Ezt ígérem: vannak receptjeim, amelyek segítenek apró változtatásokat létrehozni a szokásaidban. Ha ez a sok apró változás felhalmozódik, akkor pár hónap, esetleg pár év múlva olyan ember lesz belőled, akire most rá sem ismernél. Amikor eldöntöttem, hogy megírom ezt a könyvet, visszanéztem a saját életemre, és megkerestem azokat a szokásokat, amelyek eljuttattak oda, ahol most vagyok. Ezeket fogod te is megkapni ettől a könyvtől.

Sok kicsi sokra megy

Ez a könyv nem csak a saját tapasztalataimon alapul. Tele van általános, mindenkire érvényes érvényű elvekkel. Felkutattam, hogy milyen szokások irányítják a milliárdosok, élsportolók, sikeres üzletemberek és vezetők életét – olyan emberekét, akiket a munkám során ismertem meg. Közülük sokan rosszabb körülmények között kezdték, mint ami ma egyáltalán elképzelhető. Amikor megvizsgáltam a szokásaikat, és összehasonlítottam őket a saját személyes módszereimmel, azonosítani tudtam az apró változtatásokat, amelyek megváltoztatták az életünket, és amelyek a tiedet is átalakíthatják. Ezt nyújtja ez a könyv. Megmutatja, hogyan cserélj le régi szokásokat újakra, amelyek segítenek elérni a siker következő szintjét.

Hálás vagyok, hogy ezt a könyvet választottad, és hogy eljutottál idáig. Még ne add fel. Sokan megvesznek egy könyvet a címe miatt, hogy aztán le se vegyék a polcról, mert azt remélik, hogy a tudás majd valamilyen csoda folytán átszivárog az agyukba. Tudom, hogy elfoglalt vagy, hogy időbe és erőfeszítésbe kerül elolvasnod egy könyvet. Szánj időt és fáradságot erre a könyvre. Ígérem, hogy megteszek minden tőlem telhetőt, hogy érdekessé és hasznossá tegyem az eltöltött időt, és hogy olyan eszközöket adjak a kezedbe, amelyek segítségével képes leszel eldobni a régi szokásaidat, amelyek nem hajtanak hasznot, és le tudod őket cserélni őket olyanokra, amelyek gazdasághoz, örömhöz és kiegyensúlyozott élethez vezetnek. Ha úgy érzed, hogy nincs elég felesleges időd arra, hogy beépítsd ezeket a szokásokat az életedbe, hidd el, megértem. Tudom, hogy most sem úgy olvasod ezt a könyvet, hogy van még öt órád a mai nap, amit nem tudsz máshogy eltölteni. De, ahogyan látni fogod a fejezetek során, az új szokások felvétele olyan, mint kicserélni egy elemet. Ezt már írtam korábban, de nem lehet elégszer megismételni: az új szokások megtanulása nem kell, hogy plusz idődbe kerüljön, ha a régi szokásaidat helyettesíted velük. Ehhez az kell, hogy felismerd a napi rutinod azon részeit, amelyek nem visznek előre az életben. Ha ez sikerül, látni fogod, hogy milyen egyszerű lesz lecserélni őket.

A sikerhez ezerféle út vezet. De megtanultam, hogy a sok lehetőség közül egy a többi fölé emelkedik. Ha úgy válogatod ki a szokásaidat, hogy mindegyik közelebb vigyen a sikerhez, az életed azonnal meg fog változni.

Nem ok nélkül választottad ezt a könyvet. Lehet, hogy már harminc vagy negyven éve nem váltottál munkahelyet, mert felelőtlenségnek érezted, de most úgy döntöttél, hogy itt az ideje újragondolni az életed. Lehet, hogy az elmúlt pár évben nem tudtad kiverni a fejedből, amikor azt mondták neked, hogy „hagyd abba az álmodozást, és válassz magadnak egy biztos, biztonságos utat”. Attól kezdve, hogy hallgattál ezekre a tanácsokra, elveszett a lelkesedésed a munkád iránt, főleg mivel tudod, hogy többre vagy képes.

Talán a világ elvette az önbizalmadat, és megragadtál egy rosszul fizető munkában, ahol egyik napról a másikra élsz, és várod a változást. Lehet, hogy van egy saját vállalkozásod, de nem túl sikeres, vagy éppen itt az ideje, hogy a következő szintre emeld. Esetleg szorult helyzetbe kerültél, fogytán van a pénzed, és szükséged van egy új útra, amely jobb irányba visz.

Higgy nekem, amikor azt mondom, nem számít, milyen helyzetben vagy most. Akár egyetemista vagy, aki nem biztos benne, hogy számára még elérhetőek-e azok a lehetőségek, amelyek a szüleidet elindították a pályájukon, akár valaki, aki végre készen áll vállalni a kockázatot és belekezdeni valami újba, ez a könyv segít átvenni az irányítást a saját életed felett. Ideje kiszállni az anyósülésből, és beletaposni a gázpedálba. Ne várj a csodára. Képes vagy egyedül megváltoztatni az életedet, ráadásul meglepően gyorsan.

De, mielőtt belemerülünk a dolgok mikéntjébe, előbb szeretnélek meggyőzni, hogy miért éppen most.

1. fejezet

Eljött a változás ideje

„Az a helyzet, hogy amikor magabiztosságról vagy tettrekészségről van szó, annyi minden múlik azon, hogy miben hisz az ember, hogy mennyire tud odafigyelni a saját szívére, és meghallani annak hangját a zajban. Annyi minden múlik azon az apró hangon, ami a fülünkbe suttog: »Tudod, mit? Fogd a telefont, és intézd el azt a hívást.«, vagy »Ez a következő, szükséges lépés.«”

– Marie Forleo, interjú Dean Graziosival

Amerika történelmének egy változatos, kissé őrült korszakát éljük. Változnak a társadalmi normák: egyre kevésbé bízunk a politikusokban, egyre rosszabb szemmel nézünk a keményen dolgozó vállalkozókra, akik sok pénzt keresnek. Ahogyan azt már korábban megjegyeztem, a legtöbb ember úgy érzi, hogy keményebben és gyorsabban dolgozik, és mégis alig ér el eredményeket; folyamatosan felfelé, a siker felé törekednek, mégis alig haladnak.

Nem vagy megelégedve az eredményeiddel? Ezért kétségkívül a technológia is felelős, de van egy másik tényező is, amely talán újdonságként fog hatni rád. A jó hír az, hogy nemcsak képzelődsz, amikor úgy érzed, hogy aránytalanul keveset haladsz minden erőfeszítés ellenére. Ez nem a te hibád. Vizsgáljuk meg, hogy valójában mi áll a háttérben.

Produktivitás kontra bevétel

Amikor anyagot gyűjtöttem ehhez a könyvhöz, megragadta a figyelmemet egy produktivitásról szóló statisztika.

Ha megnézed a grafikont, látni fogod, hogy sok éven keresztül a produktivitás és a bérek egyszerre emelkedtek egy gyors, 45 fokos szögben. Aztán jött az 1973-as év, és a dolgok megváltoztak. A bérek nem nőttek tovább, míg a produktivitás töretlenül folytatta útját. Mit jelent az egyre növő különbség a két ág között? Azt jelenti, hogy egyre több munkát végzünk el, de a munkáért kapott pénz ugyanannyi maradt. Szóval, ha úgy érzed, hogy többet és keményebben dolgozol a modern technológiát használva, és többet érsz el: igazad van. Ugyanakkor az elvégzett munka egyre kevésbé térül meg.

Ezért érzed, hogy elfoglaltabb vagy, mint valaha, miközben csak nem jön a pénz. Sajnos az a helyzet, hogy a rés csak egyre tágul. Megtehetjük, hogy nem törődünk vele, és másokat hibáztatunk; vagy kialakíthatunk olyan szokásokat, amelyek megsokszorozzák a bevételünket és a sikereinket.

A középosztály komoly veszélyben van. Sőt, néhányan azt mondják, hogy egy kétosztályú társadalom felé haladunk. Tisztában vagyok vele, hogy politikusok, és más ebben érdekeltek sokszor hajtogatják ezt; én szeretném ennek a könyvnek a céljából „lokalizálni” a problémát, és azt megvizsgálni, hogyan érintik ezek a tendenciák a te háztartásodat és a családodat.

Nem támadom a gazdagokat – az a célom ezzel az egésszel, hogy tippeket adjak, hogyan legyél te magad gazdag, vagy hogyan növeld a már meglévő vagyonodat. A statisztikák nem hazudnak. Ha nem vagy felkészült, ha nem vagy felfegyverkezve a megfelelő eszközökkel, akkor az Amerikában zajló változásoknak beláthatatlan következményei lehetnek rád nézve. Amikor megláttam a következő grafikont, tudtam, hogy be kell mutatnom. 1981-ig a társadalom minden osztályának bevétele körülbelül ugyanolyan arányban nőtt. 1981-ben azonban a legfelső 1 százalék elkezdett egyre jobban távolodni a társadalom többi részétől. Míg az ő bevételük azóta 138 százalékkal nőtt, az alsó 90 százalék bevétele csupán 15 százalékkal.

Itt van a grafikon a maga vészjósló valójában. De azért várd meg, amíg végigmegyek a tényeken, és megmagyarázom, mindez milyen hatást gyakorol rád.

Egyrészről a különbség egyre nő; úgy néz ki, mintha egy kétszintű társadalom felé haladnánk. A középosztályt lassan kiszorítja a másik kettő – a grafikon fényében nyilvánvaló, hogy ez nem csupán elmélet. Ez a valóság. Ezért érezheted a korábban említett hatásokat.

Bármennyire is ijesztő a grafikon, hadd fessek egy kellemesebb képet. Mit szólnál ahhoz, ha a grafikonon látható jövedelemrés nem érintene téged? Mit szólnál, ha mutatnék egy módot, amelynek segítségével függetlenítheted magad a társadalom pénzügyi változásaitól, és amely lehetővé tenné, hogy megteremtsd a saját életednek, otthonodnak és a családodnak megfelelő „osztályt”?

A siker új mérőszámai

Tudod, kénytelen vagyok hinni a statisztikának. Nem baj, ha ez ijesztőnek tűnik. Annál több okod van, hogy tovább olvass és a kezedbe vedd az irányítást. De van még valami, ami ijesztő lehet: a „középosztály” szó jelentése manapság.

Ha a házastársaddal közösen 120 000 dollárt kerestek egy évben, akkor a középosztályhoz tartoztok. Ezek szerint koccinthatunk is a sikeretekre? És ha az egyikőtöknek két munkája van, a másikótok pedig hétvégente is dolgozni kényszerül? Lehet, hogy külföldre jártok nyaralni, van minőségi autótok, szép házatok és még számos vagyontárgyatok. De a gyerekeitek ingáznak a napközi és a bébiszitterek között, és alig töltenek időt veletek. Vagy talán annyira elfoglaltak vagytok, hogy már nem is emlékeztek, mikor tudtatok egymásra időt szakítani. Csak két e-mail között tudtok egy-két szót váltani, mielőtt valamelyikőtöknek vissza kell rohannia dolgozni. Lehet, hogy saját vállalatotok van, és nem bírtok vele. Vagy lehet, hogy egy teljesen más helyzet nehezíti meg az életeteket. A lényeg változatlan: nem biztos, hogy ez az a középosztály, ahová tartozni akarsz.

Pontosabban itt az ideje, hogy különbséget tegyünk a középosztály tagjai között aszerint, hogy elégedettek-e a helyzetükkel, tudják-e élvezni a munkájuk gyümölcsét. Hasonlóan újra kell definiálnunk az alsó és felső osztályt is.

Nem számít, hogy hiszel-e a középosztály eltűnésében. Ha jó anyagi helyzetben vagy, de rossz az életminőséged, vagy ha nem aknázod ki az összes lehetőségedet, akkor nem élsz teljes életet. Ha van pénzed és nincs életed, az szörnyű, ahogyan az is, ha nincs pénzed, és szeretnél jobb életet. Nem győzöm hangsúlyozni, hogy ha fel vagy vértezve a megfelelő szokásokkal, akkor mindegy, hogy milyen állapotban van a gazdaság, mi történik a társadalommal, vagy ki az elnök. Az számít, hogy te diktáld a tempód. Ne feledd, saját magadnak kell kézben tartanod a gyeplőt. Úgy is mondhatjuk, hogy van egy saját, személyes gazdaságod és életstílusod, amelyet te irányítasz. Mindkettőt át tudod formálni az igényeidnek megfelelően. És igen, ez nemcsak egy lehetőség, hanem egy nagyon is elérhető cél, ha képes vagy kialakítani a megfelelő sikerszokásokat.

A pénz boldogít

Sokat utaztam, sok tanítvánnyal találkoztam, és ezalatt megtanultam, hogy sokukban él az a hit, hogy a pénz valahogy gonosz. Ez az ötlet számtalan forrásból eredhet: antimaterialista szülőtől, politikai ideológiából vagy vallási tanításból. Szóval, mielőtt továbbmennénk, érdemes tisztázni néhány dolgot ezzel kapcsolatban.

A pénz nem fogja megoldani minden problémádat – de egy jó részüket igen. Ha megfelelő anyagi helyzetben vagy, többször járhatsz étterembe, felfogadhatsz valakit, hogy kitakarítsa a házadat vagy kezelje az e-mailjeidet, ki tudod fizetni az adósságaidat, vehetsz egy új házat, elmehetsz nyaralni, adakozhatsz. Lehetővé teheted, hogy a házastársad nyugdíjba vonuljon, és átadja az állását és a bevételét valaki másnak, akinek nagyobb szüksége van rá.

Szóval függetlenül attól, hogy a világgazdaságot akarod-e megváltoztatni, vagy csak kíváncsi vagy, hogyan néz ki az élet következő szintje, hiszek abban, hogy a történelem során soha nem lett volna jobb alkalmad elérni, amire vágysz, mint most. Nézzünk szembe azzal, hogy a kapitalizmus szó rosszul cseng mostanság, a vállalkozókat gyakran kapzsinak és erkölcstelennek festik le, pedig valójában elengedhetetlen tagjai a gazdaságnak. Nekünk, akik hiszünk ebben a rendszerben, ez őrültségnek hangzik, mégis a társadalom bizonyos részei így gondolkodnak.

Tulajdonképpen az erkölcsös módon szerzett pénz lehetővé teszi, hogy hihetetlen dolgokat tegyél a világért.

Szinte minden sikeres, általam ismert milliárdos azért vágyott a pénzre, hogy jó életet biztosítson magának – és mindegyikük rendkívüli hatást gyakorolt a világra. A legtöbb milliárdos emberek ezreit foglalkoztatja. Segítenek a családtagjaiknak és a szüleiknek, hogy visszavonuljanak, támogatják a gyerekeiket, hogy el tudjanak indulni a saját életükben. Segítenek templomokat építeni, vizet szállítanak olyan helyekre, ahol az nem elérhető, jótékonysági szervezeteket hoznak létre és támogatnak, gyakran a nyilvánosság tudta nélkül. Mert, ahogy írtam, az erkölcsösen szerzett pénznek csodálatos mellékhatásai lehetnek, amelyek segítenek barátokon, a családon és az egész világon.

Ha ezt a könyvet olvasod, többre vágysz az életben. Gazdagodj meg, legyen egy stabil alapod, és figyeld meg, mennyi jót tudsz így tenni.

Még valami, amin elgondolkozhatsz: a társadalom lenézi a kapitalizmust, a vállalkozókat és a pénzkeresést. Ezzel egy időben ma több stresszel jár a pénzhiány, mint bármikor máskor a történelem folyamán. Szakértők szerint a legtöbb válást anyagi gondok okozzák, és a szorongásoldó gyógyszereket is nagyrészt pénzügyi problémák miatt szedik az emberek.

A legtöbb olyan ember, akinek nincs elég elmélyült kapcsolata a gyerekeivel vagy a házastársával, a pénz- vagy időhiányt okolja, esetleg a munkáját, amit utál. Elfogott már a szorongás a pénz miatt? Hát persze. „Elég pénzem van? Elég jó vagyok?” Az ilyen kérdések mély sebeket tudnak ejteni. Hadd osszam meg azt, amit az egyik mentoromtól tanultam: „Ha egy problémát meg tudsz oldani egy csekkel, akkor az nem egy probléma.” Ezt ismételgesd magadban. Ha egy probléma megoldható egy csekkel, akkor az nem probléma. Szorongsz a gázszámla miatt? Írj egy csekket, és ki van fizetve. Aggaszt, hogy miből fog a gyereked egyetemre menni? Írj egy csekket. Félsz, hogy a szüleidnek nem lesz elég nyugdíja öregkorukra? Segítsd ki őket egy csekkel, ahogyan én is tettem. Aggódsz a jövőd miatt? Csekk, nincs több gond. Nem teljesít túl fényesen a vállalkozásod? Csekk, nincs több gond.

Ne próbáld bemagyarázni nekem, hogy a pénz nem megoldás. Ha nem kell többet a pénzre gondolnod, akkor képes leszel a lehető legtöbbet kihozni magadból. Gondolj rá így: ha leülnék melléd, és elkezdeném szorongatni a torkodat, semmi másra nem gondolnál, csak az oxigénre. Gondolom, eddig nem törődtél azzal, hogy mikor fogsz legközelebb levegőt venni. Csak éled a mindennapjaidat, mert tudod, hogy bármikor elérhető. Azért okoz stresszt a pénz, mert sokaknak szorongatja a torkát az, hogy jóval kevesebbet keresnek, mint amennyire szükségük van a hiánytalan élethez.

Amikor nem kell többet a pénz miatt aggódnod, lehetőséged lesz kiteljesedni. Azzal, hogy megváltoztatsz néhány szokást az életedben, megnyitod magad egy olyan szintű bőség és jólét számára, amelyet most elképzelhetetlennek tartasz. Ez nem egy varázskönyv. Nincs gomb, amelyet megnyomva megtelik a pénztárcád. Amit kínálni tudok neked, azok olyan egyszerű receptek ezekben a bonyolult időkben, amelyek keresztülvágnak a modern élet problémáin, és egyenes utat kínálnak a jelenlegi és az áhított élethelyzeted között.

Eltöprengtél már azon, hogyan lehet, hogy két ember közül, akik hasonló környezetben nőttek fel, ugyanazon a területen dolgoznak hasonló munkakörben, az egyik kétszer annyit keres, mint a másik? Az egyikük talán felmond egy napon, hogy elkezdjen egy saját vállalkozást, míg a másik a főnökére, a kormányra vagy a gazdaságra hivatkozva ott marad, leláncolva a munkahelyén. Két ember, két teljesen különböző eredmény. Az ok? Annak, aki képes volt a következő szintre emelni az életét, más szokásai vannak, mint annak, aki csak ül, és egy jobb életről álmodozik.

A könyv olvasása során látni fogod ezeket a szokásokat működés közben, és egytől egyig lázba fognak hozni. Ahogyan azt már mondtam korábban, nem számít, hogy honnan jössz. Csak az számít, hogy hová akarsz eljutni.

Ne engedd el a kormányt!

Egy sokszor elmesélt történettel szeretném zárni ezt a fejezetet. Képzelj el egy farmert, aki mindennap felkel, felpakolja a gabonát a platóra, beindítja a traktort, ledöcög a legelőre, ahol már várják a tehenek. Leszórja eléjük a gabonát, és visszavezet a magtárhoz.

Mi történik egy idő után, ha minden egyes nap felkel tíz, tizenöt, húsz éven keresztül, felpakolja a gabonát, elindítja a traktort, és végigmegy ugyanazon a mezőn? Egyre mélyebb kerékvágást fog kiásni magának az úton. Egy idő után csak feldobhatná a gabonát a traktorra, elindíthatná a járművet, és elengedhetné a kormányt. A traktor így is kivinné őt ugyanoda.

Nézz rá a saját életedre, és tedd fel magadnak a kérdést: elengedtem a kormányt? Egy kerékvágást követve ugyanazt csinálom mindennap? Ha a válasz igen, az nem azt jelenti, hogy az egész életed egyetlen mély keréknyom, de annyi biztos, hogy újra és újra elvégzed ugyanazt a mozdulatsort, más eredményre várva, mint eddig. Ugyanolyanná teszik a szokásaid az összes napot, miközben várod, hogy egy külső erő majd változást fog hozni? Gazdasági változásra vársz, arra, hogy valaki meghozzon egy döntést helyetted, vagy csak arra, hogy végre bekopogtasson hozzád a szerencse? Hol ülsz az életedben? A kormány mögött vagy az anyósülésen?

Nem ítélkezem. Mindannyiunkkal megesik. A legtöbben elengedték a kormányt. De ennek nem kell így maradnia. A fontos rész a farmer történetében az, hogy nem kell száznyolcvan fokos fordulatot vennie ahhoz, hogy irányt változtasson. Nem kell hozzá újévi fogadalom, amikor úgy érzed, hogy mindent meg kell változtatnod magaddal kapcsolatban. Nem kell holnaptól kezdve egy teljesen idegen rutint követned. Nem kell holnaptól egy órával korábban felkelned, hogy legyen időd egy reggeli jógára és meditációra. Ezek mind hasznos dolgok, de holnapra elég annyi feladat, hogy képzeld magad a farmer helyébe, és másfél centivel fordítsd balra a kormányt. Elég a legapróbb változtatás.

Ha a farmer holnap másfél centivel balra fordítja a kormányt, mire levezet egy mérföldet a legelőig, már nem is fogja látni a régi etetőhelyet, olyan messze lesz. A keréknyomok el fognak tűnni, mert egy új utat fog biztosítani magának, lassan, másfél centinként.

Tudom, hogy más dolgod is lenne ahelyett, hogy ezt a könyvet olvasod: nézhetnél tévét, elmehetnél egy focimeccsre, elvégezhetnéd a házimunkát. De ezek a feladatok megvárnak. Egy villanykörtét akarsz kicserélni inkább vagy a szokásaidat? Nem létezik olyan csodaszer, amely pénzt fog termelni a bankszámládra, amíg te koktélt szürcsölsz. Ne várj másra, hogy megtegyen valamit helyetted. Ne várj arra, hogy majd megnyered a lottót. Változtasd meg te a saját szokásaidat és a gondolkodásodat. Indulj el ma a meggazdagodás felé vezető úton.

Ahogyan John Paul DeJoria mondja: „Az a különbség a sikeres és a sikertelen emberek között, hogy a sikeres emberek megteszik azt, amit a sikertelen emberek nem akarnak.” Én hozzátenném, hogy a sikeres embereknek van egy alapvető szokáskészletük, amely előrelöki őket. Az átlagember összekeveri a sikert a szerencsével. De a szerencsének semmi köze ehhez. A szokásoknak van.

Itt az ideje, hogy vessünk egy pillantást arra, hogy hol vagy most az életedben, és hová szeretnél eljutni.

2. fejezet

Minden szokás alapjai

„A modern élet egyik kihívása, hogy annyi lehetőségünk van nagy dolgokat véghezvinni, hogy alig győzünk választani. Annyi dolog verseng a figyelmünkért életünk során. Ha nem tudjuk kordában tartani a modern életet, át fogja venni az irányítást felettünk. A kontrollhoz az is hozzátartozik, hogy egyszerűen elfogadjuk az életet annak, ami, megtaláljuk, hogy mi az, ami fontos nekünk, és arra összpontosítunk.”

– Joe Polish, interjú Dean Graziosival

Hová tartsz? Mármint az életedben. Nagyon sok ember küszködik ezzel a látszólag egyszerű kérdéssel. Nem hiszel nekem? A hét során kérdezz meg öt különböző ember, hogy mi az, amit el akarnak kerülni az életük során. Biztos vagyok benne, hogy mindannyiuknak lesz egy hosszú listája. Képzeletben megnyálazzák majd az ujjaikat, megköszörülik a torkukat, mintha valamilyen életbevágó bejelentést készülnének tenni, előveszik majd a listájukat, és elkezdik felolvasni, pontról pontra:

- Nem akarom, hogy életem végéig ezt a munkát kelljen csinálnom ennyi pénzért.

- Nem akarom, hogy a házastársam a kevés pénz és otthon töltött idő miatt nyúzzon.

- Nem akarom még egy évig ezt a rozoga autót vezetni.

Olyan könnyen gördül a szájukra, hogy „nem akarom”. Néha úgy tűnik, mintha begyakorolták volna a listát. Olyan, mintha az emberek folyton ezen gondolkoznának. Miért? Mert így is van.

Miután megkérdezted ezektől az emberektől, hogy mit nem akarnak az élettől, és felolvasták neked az ötödik-hatodik pontot a listában, állítsd le őket. „Rendben, most már értem, hogy mit nem akarsz az élettől. Most azt mondd meg nekem, hogy mit akarsz elérni?” Itt válnak majd érdekessé a dolgok. Miután felteszed a kérdést, zavarodott tekintetek és felvont szemöldökök fogadnak. Elkezdenek majd az emberek gondolkozni azon, amit kérdeztél. A reakciójuk a szöges ellentéte lesz az előbbi kérdésre adott reakciójuknak. „Hmm, jó kérdés – mondják majd. – Ezen el kell gondolkoznom.”

Olyan, mintha azt mondanád: „Egy autóban ülök, százhatvannal megyek, és biztosan tudom, hogy nem akarok Floridában, Texasban vagy Arizonában kikötni. De azt nem tudom pontosan, hová akarok menni.” Mi fog történni? Nem jutsz sehova. Elfogy majd a benzined, és nem fogsz elérni a célodig, mert csak azt tudod, hogy merre nem mész. Egyszerűnek hangzik, nem igaz? „Hűha, Dean, ez a nagy bölcsességed a számomra?” – gondolhatod. A válasz az, hogy a nagy része valóban ennyi. De fontos megértened, hogy mit jelent valójában ez a bölcs meglátás. Ha ez sikerül, látni fogod, hogy miért ez az egyik legmeghatározóbb oka annak, hogy visszatartod magad a fejlődéstől.

Szóval hadd kérdezzem meg: ráismersz valakire a fenti jellemzők alapján? Valakire, aki sokkal nehezebben fogalmazza meg, hogy mit akar, mint hogy mit nem? Egy barátra, családtagra vagy házastársra, aki így éli az életét? Talán valakire, aki még közelebb áll hozzád, aki minden reggel visszanéz rád a tükörből? A mai társadalom jellemzője, hogy mindenki bőgeti a Ferrari motorját az agyában, de senki nem akarja bekapcsolni a GPS-t.

A szomorú igazság ezzel kapcsolatban pedig az, hogy nem számít, milyen gyorsan mész, nem számít, mennyi szenvedélyt és energiát teszel valamibe, ha nincs tiszta képed arról, hogy hova akarsz megérkezni, sosem fogsz eljutni oda. Hiába veszed meg a világ legdrágább Ferrariját, hiába mész olyan gyorsan, amennyire csak lehetséges, ha nem tudod, merre mész, csak gyorsabban fogsz eltévedni. Inkább vezetnél egy Ferrarit a szakadékba háromszázzal, vagy inkább ülnél egy Priusba, ami elvisz az ígéret földjére?

A következő részben a multimilliókhoz vezető egyik legfontosabb szokást fogom megosztani veled. Ezt a szokást osztottam meg az elmúlt több mint húsz évben a tanítványaimmal, és ezt fogom ismételni, amíg még van levegő a tüdőmben. Nézd, örülök neki, ha elejétől végéig átrágod magad ezen a könyvön. De ha ezt a fejezetet elolvasod, azzal már előrébb jársz, mint a világ 98 százaléka, aki kiköpi a tüdejét a mókuskeréken, és nem érti, hogy miért nem halad semerre, vagy aki tapossa a gázt a Ferrariban GPS nélkül, és nem érti, hogy miért hajt bele egy folyóba.

Sokszor hallom emberektől, hogy több órára lenne szükségük egy napban, vagy hogy az lenne a jó, ha kettő lenne belőlük. „Sosincs elég időm, hogy belekezdjek a saját vállalkozásomba, vagy hogy a következő szintre vigyem, vagy hogy fizetésemelésért küzdjek.” A legtöbben úgy gondolják, hogy 36 órára lenne szükségük egy nap, pedig valójában csak nem tudják pontosan, hogy mit akarnak kezdeni az életükkel. Vagy talán azt hiszed, Bill Gates meg Mark Zuckerberg azért lett ilyen sikeres, mert nekik másfélszer olyan hosszú napjaik vannak?

Ha mindennap túlterheltnek érzed magad, úgy érzed, hogy nincs elég időd, nem tudsz koncentrálni a feladataidra, vagy folyton halogatod a teendőidet, le merem fogadni, hogy nem tudod pontosan, merre akarsz menni az életben. Higgy nekem, ez az első kérdés, amit felteszek a tanítványaimnak, és a legtöbben csak vakarják a fejüket. Ha nincs tiszta elképzelésed arról, hogy milyen irányba akarsz haladni, nagy eséllyel olyan megoldásokhoz fogsz fordulni, amelyek gátolják, hogy több pénzed, jobb munkád legyen, több időd a családodra vagy egyszerűen csak saját magadra. És amíg ezekkel vagy elfoglalva, kénytelen leszel nemet mondani olyan lehetőségekre, amelyek előrevihetnék az üzleti életedet vagy a személyes boldogságodat.

A másik oldalról nézve, ha tiszta terveid vannak, nem fogsz időt pazarolni olyasmikre, amelyek nem visznek közelebb az álmaidhoz, céljaidhoz. Céltudatosan fogsz cselekedni, és arra fogod szánni az idődet, hogy közelebb kerülj a célodhoz. Nincs több halogatás, mert pontosan tudni fogod, hogy mi az, ami nem várhat másnapig. Szóval az egyetlen feladat az, hogy ráállítsd az agyadat egy célra. Ehhez pedig tökéletes eszközt biztosítanak azok a szokások, amelyeket én hosszú évek próbálkozásai után tanultam meg, illetve azok, amelyeket más sikeres emberektől vettem át. Ha egyszer látod magad előtt az utat, minden olyan tiszta lesz, mintha először vennél fel egy új szemüveget, amely végre megfelelő erősségű a szemedhez.

Mindannyian tudjuk, hogy a célok kitűzése fontos része a sikerhez vezető útnak. Ha nem tévedek, Benjamin Franklin volt az egyik első ember, aki lejegyezte a céljait, és hogy mit akar elérni az életben. Amit azonban ebben a fejezetben tanulni fogunk, az túlmutat egyszerű célkitűzésen. Néha nehéz kitűzni a célokat, amikor minden zajos körülötted, folyamatosan változik a világ, és talán még ijesztő is egy kicsit. Mi először, közösen, ki fogjuk jelölni, hogy hol tartasz most az életedben. Ezután átadok neked egy titkos eszközt, amelynek segítségével betekintést nyerhetsz a jövődbe, és megtalálhatod az utad. Majd megtaláljuk, hogy hova akarsz menni. Ezután már csak az lesz hátra, hogy megtanuljuk, hogyan tudsz eljutni oda. Szerencsére az egész könyvnek az a célja, hogy eszközöket, szokásokat adjon a megvalósítás mikéntjéhez.

Hol tartasz most? Ne hazudj!

Mielőtt arra kérnélek, hogy adj számot az életedről, hadd hangsúlyozzam, hogy mennyire fontos az őszinteség. Ebben és későbbi részekben mélyenszántó kérdéseket fogok feltenni. Ne az alapján add a választ, hogy szerinted mit akarok hallani, vagy hogy neked melyik válasz tetszene. A legtöbben ugyanis ezt teszik, gondolkodás nélkül. Én értem, hogy miért, de kérlek, gondolkozz el az őszinteség fontosságán. Csak akkor tudunk elindulni az álmaink és a vágyaink felé, ha őszinték vagyunk saját magunkkal. Szóval, ezt észben tartva, kezdjük azzal, hogy hol vagy az életben ebben a pillanatban. Mit értek ez alatt? Nem azt várom, hogy szó szerint válaszolj – hogy olvasol egy kanapén, nyaralsz vagy a vécén ülsz. Nem arról beszélek, hogy fizikailag hol vagy. A kérdés arra vonatkozik, hogy milyen helyzetben vagy most, milyen nehézségekkel kell szembenézned az életed jelenlegi szakaszában. Hogy miért olvasod ezt a könyvet.

Talán frusztrál, hogy nem tudsz kibontakozni, vagy félsz, hogy egy szürke, hétköznapi életet fogsz leélni az álmaid helyett. Az is lehet, hogy pénzügyi stabilitást keresel, mert nem győzöd törleszteni a jelzálogot és a diákhitelt. Esetleg belekezdenél valami újba, hogy jobb irányba tereld az életed. Ha valamelyik helyzet igaz rád, nagyszerű.

Lehet, hogy most fejezted be az egyetemet, vagy még a diplomádért dolgozol, és aggódsz a jövő miatt. Ha így van, gratulálok, hogy itt tartasz az életben! Lehet, hogy úgy érzed, itt az idő átértékelni a teljes életedet. Talán meguntad, hogy mások dirigálnak neked, és hogy évtizedek óta ugyanazt az unalmas munkát végzed. Gratulálok! Talán vállalkozó vagy, és készen állsz a következő szintre lépni és megsokszorozni a bevételed. Ebben az esetben is gratulálok, hogy idáig eljutottál.

Azért hoztam fel ezeket a példákat, hogy segítsek neked elgondolkozni a saját helyzeteden, és hogy megnyugtassalak, bárhol is jársz az életben, nem vagy egyedül. Úgyhogy áss le mélyre magadban, és legyél őszinte. Szeretjük tettetni, hogy minden rendben van. Elfelejtjük, hogy mi az, ami valóban számít. Próbálj meg megszabadulni a „minden rendben” hozzáállásodtól, és írd le, mi nyomja a szívedet.

Komolyan gondolom. Tedd le a könyvet egy kicsit, fogj egy jegyzettömböt, a telefonodat vagy a számítógépedet, és kezdj el írni. „Hol tartok most az életben?” Nem kell csak az anyagi oldallal foglalkozni. Nyugodtan írd le, hol tartasz az életben azokon a területeken, amelyek a leginkább számítanak neked: szerelem, intimitás, egészség, karrier, család. Írd fel ezeket a területeket egy lapra, és mindegyik mellé írd oda, hogy hol tartasz most. Ne más emberek véleményét írd. Azt írd, amit magadról gondolsz, őszintén, amikor tükörbe nézel. Mielőtt meghatároznád a célod, fontos tudnod, hogy honnan indulsz.

Legyél tisztában vele, hogy hová akarsz eljutni

A következő történet segít elgondolkozni azon, hogy hová akarsz eljutni – és hová nem. Egy jó barátom elvitt egy tizennyolc fős egyházi fiúcsoportot kirándulni a coloradói Durangóba, ahol kipróbálták a vadvízi evezést. Amikor megérkeztek, az idegenvezető figyelmeztette őket, hogy a zúgók erősebbek, mint bármikor az elmúlt években. A zúgók erősségét egy 5-ös skálán jelzik, és a rájuk váró zúgók nagyobb része ezen a skálán 4-es volt. Az idegenvezető, aggódva a biztonságukért, gyakran fújt próbariadót az első egy mérföldön. Egyetlen gondolatot próbált mindennél jobban a fejükbe verni, „pozitív pontok”. „Srácok, amikor mutatok valamire, mindig arra fogok mutatni, amerre menni akarunk. Soha nem fogok rámutatni egy kidőlt fára, amibe beleakadnánk vagy egy kiálló sziklába, ami meglékelhetné a csónakot. Ha arra mutatnék, aminek nem akarunk neki menni, arra irányulna a figyelmetek, és biztos vagyok benne, hogy nekimennénk. Ne törődjetek azzal, hogy csak pár centire megyünk el egy szikla mellett, csak koncentráljatok a pozitív pontokra, és törekedjetek minden erőtökkel arra, hogy eljussunk oda” – mondta. Amíg a pozitív pontok mutatták az irányt, a fiúk agya a megoldással (eljutni a biztonságos helyre) volt elfoglalva az akadály (a szikla, amibe beleütközhettek) helyett. Ezzel jelentősen csökkent annak az esélye, hogy bajba kerülnek.

És igen, könnyebb mondani, mint megcsinálni, de ha egyszer arra kezdesz koncentrálni, hogy mit akarsz, ahelyett, hogy mit nem, ez olyan szokássá válhat, amely teljesen megváltoztatja számos helyzet kimenetelét.

Amikor ennek a fejezetnek a tanulságai beléd ivódnak és ösztönössé válnak, akkor ugyan rápillanthatsz a kiálló sziklákra pár másodpercig, de utána azonnal a biztonságot, a „pozitív pontot” fogod keresni. És minél többet gyakorlod ezt, annál valószínűbb, hogy mindig a pozitív pontot fogod keresni, amikor az élet nehéz helyzet elé állít. Évek óta tanítom ezt a fontos leckét: ha az eredményre és nem az akadályokra koncentrálsz, örökre megváltozik az életed.

Mit gondolsz, hogyan vált sikeressé John Paul DeJoria és a világ leggazdagabb emberei? Tisztán látták maguk előtt, hogy hova akarnak eljutni, és tettek is érte, hogy odaérjenek. A legtöbben többet akarunk az élettől, de azt már nem tudjuk, hogy pontosan mit, így azt sem, hogyan tudnánk megszerezni. Ezért veszel el felesleges telefonhívásokban és e-mailekben. Ezért érzed magad szétszórtnak, stresszesnek, túlterheltnek. Ezért érezheted úgy, hogy Amerika egyszerűen már nem a régi, és nincs lehetőséged felkapaszkodni a következő szintre. Ez egyszerűen nem igaz. Több a lehetőség, mint bármikor korábban. Soha nem volt jobb alkalmad az élre törni. De ehhez először azonosítanod kell a célodat, és tudnod kell azt is, hogyan fogsz oda eljutni. Ha egyszer tisztán látod a dolgokat, semmi, ami korábban zavart vagy lelassított, nem lesz többet hatással rád. Semmi nem fog tudni eltéríteni a célodtól.